Osnovna škola „Petar Zoranić“

Jurja Barakovića 24

23232 Nin

ured@os-pzoranic-nin.skole.hr

Nin, 14. svibnja 2018. godine

Otvoreni sat u OŠ „Petar Zoranić“ Nin

**Otvoreni sat** održati će se u utorak, 22. svibnja 2018. godine u Područnoj školi u Vrsima u 10:00 sati, u Matičnoj školi u Ninu u 11:30.

Na Otvorenom satu učenici, roditelji i svi uzvanici moći će vidjeti na koji način su učitelji i stručni suradnici obogatili nastavne aktivnosti znanjem i iskustvom stečenim u europskim i drugim projektima. Njima su se pridružili i svi drugi učitelji koji su željeli pokazati dio svoga rada.

Osnovna škola „Petar Zoranić“ Nin je mala škola u Zadarskoj županiji koja je vrlo aktivna u europskim i drugim projektima s ciljem modernizacije rada kroz međunarodnu suradnju. Škola je **Microsoft Showcase School** i dio je europske mreže potpore darovitim učenicima pri Vijeću Europe (ETSN) kao **European Talent Point**. Razvojni plan škole je pokazao da je školi vrlo potreban motiviran i educiran tim koji je osnažio i potaknuo i ostale učitelje sklone inovacijama. Trenutno se u školi provodi nekoliko većih i veliki broj manjih projekata.

U Erasmus+ KA1 projektu **„Nova znanja i kvalitetne metode poučavanja u europskoj školi“** tri su učiteljice sudjelovale na ISE ljetnoj školi 2016. godine (tečajevi: GoLab, CREATIONs). U KA1 projektu **„Nova znanja i nove tehnologije za učenike posebnih potreba“** kroz 17 mobilnosti (13 tečajeva i 4 job shadowinga) ravnatelja, učitelja i stručnih suradnika stečene su kompetencije koje omogućuju školskom menadžmentu bolji uvid u iskustva dobre prakse pa će i moći planirati kvalitetniji rad u školi u skladu s potrebama svih učenika, posebice učenika posebnih potreba (darovite učenike i učenike s teškoćama). Kao rezultat projekta, unaprijedit će se redovna nastava Matematike, Engleskog jezika, Prirode i i društva, izvannastavne aktivnosti Školski sportski klub, Kreativne radionice i Kreativne psihologijske radionice, program za darovite učenike i učenike s teškoćama, eTwinning projekti.

U Erasmus+ KA2 projektu „**Wearable Methodology A New Methodology Based On The Use Of Innovative Technologies For Education (WM)“** koristi se tehnologija koju su za obrazovne svrhe prilagodili stručnjaci The Albacete Research Institute of Informatics, Universidad De Castilla – La Mancha, Španjolska, a koja omogućava suradničko učenje. U razvoju i osmišljavanju aktivnosti, nastavnih materijala i igara za učenike od 9-10 godina sudjeluju osnovne škole iz Španjolske (CEIP ANTÓN DÍAZ, El Bonillo), Bugarske (NU „St.Kliment Ohridski“) i Hrvatske (OŠ „Petar Zoranić“ Nin). Sve ustanove uključene u projekt su iz ruralnih dijelova europskih država koje su tražile nove načine upotrebe informacijsko komunikacijske tehnologije u obrazovanju s ciljem poticanja i motiviranja učenika stvaranjem dinamičnije nastave s većim stupnjem uključenosti, integriranjem najbolje prakse drugih europskih partnera u svojoj uobičajenoj nastavnoj praksi i okruženju. Znači, nešto sasvim drugačije od uobičajene statičke upotrebe laptopa, tableta ili mobitela u nastavi. Zahvaljujući tom projektu opremljena je jedna učionica u Matičnoj školi u Ninu.

U drugom KA2 projektu, **„Fun, authentic, simple and trustworthy” (FAST)** ) čiji je nositeljMunkebjergskolen, Odense iz Danske, a sudjeluju partneri iz Norveške, Poljske, Slovenije i Hrvatske, prenose se iskustava dobre prakse u upotrebi IKT-a kroz mjesečne zadatke. U tjednu u kojem se održava Otvoreni dan provodit će se i partnerski sastanak FAST projekta upravo u školi „Petar Zoranić“ pa će i međunarodni partneri imati bolji uvid u naše primjere dobre prakse.

Projekt „**Korak u znanost 2018.“** (prijavitelj Astronomsko društvo Višnjan), financiran od MZO-a, integrira STEAM područje. Rezultat projekta je nova izvannastavna aktivnost koju će voditi educirani učitelji Tehničke i Likovne kulture, a škola je dobila 3D printer.

Program:

Utorak, 22. svibnja 2018. godine

**Područna škola Vrsi**

10:00 – 11:00 sati

Projekt „More“

* Igrokaz More, radionica slikovnica i razglednica, učenici 2. razreda, voditeljica Anita Šango
* Radionica slikovnica i razglednica, učenici 3. razreda, voditeljica Milena Predovan
* Likovna radionica, učenici 4. razreda, voditeljica Ivana Predovan
* Život vrških pomoraca, učenici 6. i 7. razreda, voditeljica Marina Diklić Matešić
* Zabavna matematika, učenici 7. i 8. razreda, voditeljica Maja Čulina

**Matična škola Nin**

11:30 – 12:00 Priredba (voditeljice Grozdana Klarin, Martina Rančić, Vera Vurdelja)

12:00 – 13:00

* Kreativne radionice, učenici 4. razreda, Vesna Pešušić
* Kreativne radionice, učenici 2. i 6. razreda, Branka Ivanković
* Culture spot, svi učenici, Ivana Milin
* Prezentacija rada 3D printera, nekoliko učenika 8. razreda, Andrea Valčić
* Zabavna matematika, svi učenici, Ivana Budija
* Izazovi prvaka škole u stolnom tenisu, svi učenici, roditelji, učitelji
* Dinosaur game, Spelling game, Baloon debate, Spelling Bee, svi učenici, Mirjana Ivanković Miletić

Koordinator: Ravnatelj:

Elvira Vučković Tonći Vuković